číslo registrácie:

Smernica pre poskytovanie 
oficiálnej rozvojovej pomoci

č.............. zo dňa ................. o kompetenciách jednotlivých subjektov, o postupe a pôsobnosti útvarov Ministerstva zahraničných vecí Slovenskej republiky v procese poskytovania oficiálnej rozvojovej pomoci (Official Development Assistance, ďalej len „ODA“) a o hospodárení s finančnými prostriedkami pri realizácii Národného programu ODA.
 
Ministerstvo zahraničných vecí Slovenskej republiky (ďalej len „ministerstvo„) vydáva túto smernicu s cieľom stanovenia postupu,  vymedzenia vzájomnej súčinnosti a upresnenia kompetencií jednotlivých subjektov, útvarov ministerstva a zodpovedných zamestnancov pri poskytovaní oficiálnej rozvojovej pomoci, ďalej definuje a upravuje pravidlá pri hospodárení s finančnými prostriedkami a majetkom nadobudnutým z nich pri realizácií Národného programu ODA (ďalej len „Smernica“).

                   Prvá časť
				         Základné ustanovenia

					        Článok 1
			               Predmet úpravy a pôsobnosť

/1/	Smernica definuje a upravuje postup a pravidlá pri poskytovaní ODA. Hospodárenie s finančnými prostriedkami a majetkom nadobudnutým z ODA pri realizácii Národného programu ODA jednotlivými subjektmi sa vykonáva v súlade so zákonom NR SR č. 303/1995 Z. z. o rozpočtových pravidlách.
/2/	Účelom Smernice je:
a)	definovať postup pri stanovení rozsahu a formy pomoci jednotlivým krajinám v rámci Národného programu ODA; 
b)	definovať postup pri identifikácii, výbere a implementácii projektov Národného programu ODA;
c)	definovať kompetencie jednotlivých subjektov pri hospodárení s finančnými prostriedkami pri realizácii Národného programu ODA;
d)	zabezpečiť jednotný a transparentný postup pri hospodárení s finančnými prostriedkami pri realizácii Národného programu ODA, pri zabezpečovaní financovania jednotlivých projektov v rámci Národného programu ODA; 
e)	zabezpečiť jednotný a transparentný postup pri prevode a správe majetku obstaraného z finančných prostriedkov Národného programu ODA.

/3/	Smernica neupravuje poskytovanie humanitárnej pomoci definovanej v Smernici OECD/DAC č. DCD/DAC (2000) 10 v odsekoch 1.14 – 1.18 alebo 1.26 – 1.30, prípadne iných odsekoch, ktoré by prichádzali do úvahy pri klasifikácii poskytnutej oficiálnej rozvojovej pomoci ako humanitárnej pomoci.
Článok 2
Základné definície a pojmy
Pre účely Smernice sa rozumie:
a)	Oficiálna rozvojová pomoc – súhrn prostriedkov prideľovaných Slovenskou republikou príjemcom pomoci pre oblasť rozvojovej spolupráce tak, ako je definovaný Smernicou OECD/DAC č. DCD/DAC (2000)10, schválenej vládou SR uzn. č. 332/2002.
b)	Národný program ODA – hlavný nástroj oficiálnej rozvojovej pomoci SR poskytovanej príjemcom pomoci, zameraný na pomoc pri zmierňovaní chudoby, rozdielov v životnej úrovni a solidaritu s trpiacimi núdzou v menej rozvinutých krajinách. Národný program určuje výšku rozpočtu pomoci pre jednotlivé krajiny na príslušný rok a rozpočet pre iné komponenty pomoci. Národný program ODA sa realizuje prostredníctvom všeobecných a špecializovaných projektov budovania inštitúcií, investičných projektov alebo grantov, ktorých ciele a rozsah aktivít určujú finančné memorandá. Národný program ODA je každoročne vyhodnocovaný v Správe o ODA poskytnutej SR za príslušné obdobie v štruktúre podľa realizovaných finančných memoránd;
c)	Indikatívny národný program ODA - (Indicative National Program ďalej len „IP“) sumarizácia alokácie finančných prostriedkov určených na ODA v príslušnom roku podľa komponentov, ktorá slúži na prípravu pomoci pre jednotlivé krajiny príjemcov a IA a je jedným z podkladov pre zostavenie Národného programu ODA;
d)	Stratégia pomoci pre krajinu (Country Strategy Paper, ďalej len „CSP“) – plánovací dokument pre potreby politického dialógu s krajinou príjemcu na viacročné obdobie, programové obdobie o vzájomnej spolupráci v oblasti ODA;
e)	Komponent Národného programu ODA – čiastková alokácia rozpočtu ODA v rámci Národného programu ODA;
f)	Projekt ODA - obsahovo a formálne podrobne vypracovaný plán aktivít obsahujúci popis situácie a vzťahov, inštitucionálny rámec, finančné krytie a technické aspekty realizácie, prezentovaný spravidla formou štandardizovaného projektového formulára;
g)	Projektový cyklus – finančné, administratívne a odborné riadenie projektu;
h)	Finančné a administratívne riadenie projektu - zahŕňa organizovanie výberových konaní, uzatváranie zmlúv, vedenie účtovníctva, vykonávanie platieb, zabezpečenie finančného výkazníctva a predkladanie dokumentov príslušným subjektom v zmysle platných pravidiel SR a prijímateľskej krajiny;
i)	Odborné riadenie projektu – zahrňuje technickú implementáciu projektu ODA, vrátane odborného dohľadu nad plnením projektových cieľov, monitorovania realizovaných prác, dodávok a služieb, poskytovanie pravidelných správ o projekte, overovania faktúr a schvaľovania platieb;
j)	Splnomocnenec pre ODA - koordinuje prípravu a realizáciu Strednodobej stratégie  ODA a Národného programu ODA na národnej úrovni a zodpovedá za návrh, monitorovanie a hodnotenie finančných memoránd. Splnomocnencom pre ODA je štátny tajomník ministerstva zodpovedný za ODA menovaný ministrom ZV, v ktorého zastúpení podpisuje finančné memorandá Národného programu ODA;
k)	Splnomocnenec pre komponent – koordinuje prípravu a realizáciu jedného z  komponentov Národného programu ODA, zodpovedá za programovanie, monitorovanie a hodnotenie projektov. Splnomocnenec pre komponent je zamestnancom ministerstva a menuje ho minister ZV na návrh splnomocnenca pre ODA. Splnomocnencom pre komponent môže byť aj štatutárny zástupca IA, ktorý administratívne a finančne riadi väčšinu projektov niektorého komponentu Národného programu ODA;
l)	Pracovník FCU (Project Officer, ďalej len „PO“) je pracovník, začlenený v organizačnej štruktúre FCU. PO zodpovedá za odbornú realizáciu projektu, resp. časti projektu, ktorého implementácia je zabezpečovaná FCU. Vykonáva dohľad nad realizáciou projektu kontraktorom. PO je menovaný pre projekty alebo časti projektov riaditeľom FCU; 
m)	Implementačná agentúra (ďalej len „IA“) – špecializovaná organizačná zložka alebo samostatná právnická osoba s vlastným režimom alebo medzinárodná organizácia zodpovedná za finančné, administratívne a odborné riadenie projektov. IA môže byť zverené finančné a administratívne riadenie niektorého komponentu Národného programu ODA. IA môže delegovať svoju zodpovednosť za obstarávanie alebo iné záležitosti na konečného prijímateľa;
n)	Finančná a kontraktačná jednotka (Finance and Contracting Unit, ďalej len „FCU“) – špeciálne implementačné oddelenie zodpovedné za finančné a administratívne riadenie projektov v súlade s finančným memorandom. Zriaďuje sa ako externé pracovisko na základe všeobecnej dohody o rozvojovej spolupráci medzi MZV SR a UNDP. Zabezpečuje finančné a administratívne riadenie projektov Národného programu ODA, ktoré nie sú riadené IA;
o)	Konečný prijímateľ projektu – organizácia, organizačná zložka alebo administratívna jednotka, ktorá má prospech z realizácie projektu, a ktorá sa podieľa na celom projekte od prípravy projektu, cez jeho realizáciu až po ukončenie projektu. V prípade, ak je konečným prijímateľom projektu ústredný orgán štátnej správy, je zároveň aj predkladateľom projektu;
p)	Kontraktor - právnická alebo fyzická osoba, ktorá sa ako víťaz výberového konania podieľa na realizácii projektu na základe zmluvy s ministerstvom alebo IA;
q)	Zmluva s kontraktorom - detailná zmluva medzi ministerstvom/IA a kontraktorom/konečným prijímateľom vypracovaná v súlade s touto Smernicou, podrobne určujúca podmienky realizácie projektu kontraktorom (dodávateľom), záväzky zúčastnených strán, harmonogram a podmienky platieb a prípadných subdodávateľov;
r)	Koordinačný výbor pre ODA (Coordination Committee, ďalej len „CC“) – poradný orgán ministra ZV zodpovedný za monitorovanie pokroku v realizácii komponentov Národného programu ODA. Sleduje a hodnotí priebeh plnenia a implementácie komponentov a projektov z hľadiska zabezpečenia dosiahnutia cieľov stanovených v dokumentoch o krajine a jednotlivých finančných memorandách; 
s)	Podvýbor (Sub-Committee, ďalej len „SC“) – orgán zodpovedný za monitorovanie pokroku v realizácii jednotlivých projektov v rámci daného komponentu. Zároveň navrhuje opravné opatrenia a realokácie prostriedkov. Predsedom každého SC je splnomocnenec pre komponent, členmi sú zástupcovia IA;
t)	Finančné memorandum (ďalej len „FM“) - zmluva o poskytnutí nenávratnej finančnej podpory medzi Slovenskou republikou a krajinou príjemcu uzatvorená medzi splnomocnencom pre ODA a zástupcom krajiny príjemcu, alebo finančná dohoda o implementácii projektov Národného programu ODA prostredníctvom implementačnej agentúry uzatvorená medzi splnomocnencom pre ODA a zástupcom IA, ustanovuje práva a povinnosti oboch strán pri realizácii projektov v rámci Národného programu ODA.
u)	Oprávnené výdavky – výdavky projektu realizované po podpise finančného memoranda a v súlade s finančným memorandom;
v)	Kontraktačné procedúry – súbor smerníc a príručiek ministerstva a IA vytvárajúci pravidlá pre verejné obstarávanie a kontrahovanie v rámci Národného programu ODA;
w)	Finančná inštitúcia - medzinárodná finančná inštitúcia (Európska investičná banka, Európska banka pre obnovu a rozvoj...) alebo národná finančná inštitúcia poskytujúca úvery konečným prijímateľom (okrem rozpočtových organizácií) určené na spolufinancovanie projektov Národného projektu ODA;
x)	Spolufinancovanie – financovanie projektov/aktivít súvisiacich s konkrétnymi projektmi Národného programu ODA poskytnuté z národných zdrojov príslušnými subjektmi tvoriacimi verejný rozpočet a konečným prijímateľom, v prípade, že nie je zároveň subjektom verejného rozpočtu, prípadne medzinárodnými donormi;
y)	Logo slovenskej rozvojovej pomoci (ďalej iba „Logo“) - symbol s textom “Slovak Aid” označujúci donorské aktivity Slovenskej republiky. Logo sa používa na oficiálnych dokumentoch, správach, plagátoch a propagačných materiáloch, na vozidlách prepravujúcich slovenskú pomoc, na slovenských výrobkoch poskytovaných v rámci rozvojových aktivít a pod;
z)	Prioritná krajina – krajina, v ktorej môžu byť realizované programy, resp. projekty slovenskej ODA. Prioritná krajina je vybraná na základe kritérií definovaných v Strednodobej koncepcii oficiálnej rozvojovej pomoci.  Prioritnú krajinu schvaľuje vláda na základe návrhu ministra ZV;
aa)	„Twinning“ - odborná pomoc úradníkov a odborníkov z medzinárodných organizácií poskytujúcich ODA, alebo dočasné pôsobenie úradníkov ministerstva v takýchto prijímajúcich organizáciách s cieľom získania skúsenosti a know-how. 

Článok 3
Záväznosť

/1/	Realizácia projektov ODA, ako aj poskytovanie finančných prostriedkov sa vykonáva výhradne v súlade s touto Smernicou. Ministri a vedúci ostatných ústredných orgánov štátnej správy pri uzatváraní zmluvných vzťahov s  orgánmi a organizáciami, pre ktoré nie je uznesenie vlády SR záväzné, zabezpečia dodržiavanie tejto Smernice týmito orgánmi a organizáciami.
/2/	Subjektom, ktoré nepristúpia na dodržiavanie ustanovení tejto Smernice, nebudú poskytované finančné prostriedky na realizáciu projektov Národného programu ODA.

Článok 4
Jazyk

/1/ Akákoľvek komunikácia medzi Slovenskou republikou a  krajinou príjemcu pre potreby Národného programu ODA sa vykonáva v anglickom jazyku.

Článok 5
Používanie Sk
/1/	Výška pomoci v Národnom programe ODA a finančné plány schválené ministerstvom sú vyjadrené v SKk.
/3/	Platby ministerstva implementačnej agentúre sú realizované v Sk.
/2/	Finančné údaje uvedené v predkladaných návrhoch projektov implementačnej agentúre spolu s príslušným finančným plánom sú vyjadrené v Sk.

Druhá časť
Zodpovednosti subjektov pri postupe poskytovania ODA
a pri hospodárení s finančnými prostriedkami 
pri realizácii Národného programu ODA

Článok 6
Zodpovednosť splnomocnenca pre ODA

/1/	Splnomocnenec pre ODA zabezpečuje koordináciu prípravy a realizácie pomoci SR v súlade s cieľmi Strednodobej koncepcie ODA a v rámci Národného programu ODA na medzinárodnej a národnej úrovni.
/2/	Splnomocnenec pre ODA zodpovedá za nasledovné úlohy:
a)	zabezpečenie vypracovania analýzy a vyhodnocovanie súladu priorít zahraničnej politiky vlády s prioritami pre financovanie z Národného programu ODA;
b)	zabezpečenie kompatibility poskytovanej ODA s metodikou OECD a komplementarity k rozvojovej pomoci poskytovanej EÚ;
c)	rokovanie s  krajinami príjemcov o alokáciách a rozdelení pomoci v rámci Národného programu ODA;
d)	prípravu Indikatívneho národného programu ODA na príslušný rok;
e)	podpisovanie finančných memoránd vo vzťahu k Národnému programu ODA za ministra ZV; 
f)	informovanie CC o pripravovaných finančných memorandách; 
g)	zabezpečenie výberového konania na implementačnú agentúru, alebo priame navrhovanie subjektu ako implementačnej agentúry na schválenie vedeniu ministerstva;
h)	posúdenie a schválenie metodického postupu implementačnej agentúry pre realizáciu Národného programu ODA;
i)	monitorovanie činnosti implementačných agentúr a realizácie schválených projektov Národného programu ODA;
j)	príprava zasadnutí CC, vypracovanie správ zo zasadnutí CC;
k)	menovanie a odvolanie splnomocnencov pre komponent na návrh R-OMES; ak to považuje za vhodné, menovanie a odvolanie konzultuje v rámci CC;
l)	v spolupráci so splnomocnencom pre komponent a zástupcom implementačnej agentúry príprava podkladov pre CC vrátane návrhov na realokáciu finančných prostriedkov s cieľom ich efektívneho využitia;
m)	metodické riadenie programovania, implementácie, monitorovania a hodnotenia Národného programu ODA v podmienkach SR, ak všeobecná dohoda nestanoví inak.

Článok 7
Zodpovednosť splnomocnenca pre komponent 

/1/	Splnomocnenec pre komponent má všeobecnú zodpovednosť za finančné riadenie v rámci komponentu Národného programu ODA. Zabezpečuje dodržiavanie pravidiel a postupov, ktoré sa týkajú obstarávania, finančného riadenia a zabezpečuje fungovanie riadneho podávania správ a informačného systému projektu. 
/2/	Splnomocnenec pre komponent v súlade s finančným memorandom zodpovedá za plnenie nasledovných úloh:
a)	má všeobecnú zodpovednosť za finančné prostriedky alokované pre komponent v Národnom programe ODA až do ukončenia realizácie komponentu; 
b)	predkladanie žiadostí o prevod finančných prostriedkov ministerstva a riadenie týchto prostriedkov; 
c)	koordinovanie predkladania monitorovacích správ splnomocnencovi pre ODA;
d)	zabezpečenie riadneho systému finančného riadenia a kontroly pre ministerstvo;
e)	zabezpečovanie postupov pre toky národných a iných zdrojov v rámci spolufinancovania v súlade s finančným memorandom;
f)	zabezpečenie dodržiavania postupov výkazov implementačnými agentúrami;
g)	presun finančných prostriedkov ministerstva na účty implementačných agentúr v súlade s finančným memorandom;
h)	zabezpečenie finančných prostriedkov na úhradu dane z úrokov vzniknutých na účtoch IA a FCU pri príprave štátneho rozpočtu;
i)	plnenie povinností vyplývajúcich z členstva v CC a SC;
j)	zabezpečenie navrátenia nepoužitých finančných prostriedkov z  IA na konci Národného programu ODA; v prípade zistenia porušenia rozpočtovej disciplíny pri hospodárení s poskytnutými finančnými prostriedkami zabezpečenie postupu podľa            § 47 zákona NR SR č. 303/1995 Z.z. o rozpočtových pravidlách v znení neskorších predpisov.
/3/	Splnomocnenec pre komponent zodpovedný za komponent, ktorého finančným a administratívnym riadením je poverený Rozvojový program OSN je zároveň riaditeľom FCU.

Článok 8
Zodpovednosť implementačnej agentúry a FCU

/1/	IA a FCU zodpovedá za riadne finančné a administratívne riadenie projektov, vrátane výberových konaní, prípravy a uzatvárania zmlúv, ktoré sú v plnej zodpovednosti ministerstva a IA. 
/2/	IA a FCU zodpovedá za nasledovné úlohy:
a)	za výberové konania
-	kompletizáciu súťažných podkladov do 6 mesiacov od podpísania príslušného finančného memoranda,
-	zverejnenie výberového konania,
-	vypracovanie správy o vyhodnotení súťaže,
-	spracovávanie zoznamu uchádzačov,
-	príprava zasadnutí výberovej komisie a účasť splnomocnenca pre komponent na činnosti pri vyhodnocovaní a udeľovaní odporúčaní pre uzavretie zmluvy ako nehlasujúceho predsedu výberovej komisie,
-	kontrolu nad všetkými administratívnymi úkonmi z hľadiska dodržiavania pravidiel Národného programu ODA;
b)	uzatváranie zmluvy s konečným prijímateľom a kontraktorom v súlade s článkom             č. 17 ods. /3/ Smernice;
c)	administratívne spracovanie dokumentov pred ich odoslaním splnomocnencovi pre komponent, zmluvným partnerom;
d)	zabezpečenie oddeleného sledovania účtovného systému všetkých transakcií pre každý projekt v rámci programu Národného programu ODA v súlade so zákonom                         č. 431/2002 Z.z. o účtovníctve;
e)	v spolupráci so splnomocnencom pre komponent udržiavanie finančného systému na evidenciu a podávanie správ o prostriedkoch komponentu Národného programu ODA; 
f)	zabezpečenie riadneho podávania správ splnomocnencovi pre komponent;
g)	otváranie a uzatváranie bankových účtov;
h)	uskutočňovanie platieb v súlade s pravidlami štátneho rozpočtu, finančným memorandom a v prípade IA ako subjektov medzinárodného práva v súlade s  internými pravidlami IA;
i)	prijímanie faktúr od kontraktorov a ich následná kontrola;
j)	poskytovanie štvrťročných správ o projektoch splnomocnencovi pre komponent;
k)	poskytovanie polročných správ o projektoch splnomocnencovi pre ODA;
l)	finančné monitorovanie projektov Národného programu ODA;
m)	vedenie spoľahlivého systému technického a finančného výkazníctva;
n)	vrátenie nepoužitých, nesprávne alebo neoprávnene vyplatených prostriedkov na účet ministerstva;
o)	vedie a zodpovedá za evidenciu majetku nadobudnutého v rámci projektov Národného programu ODA do času jeho zaevidovania v majetkovej  a účtovnej evidencii konečného prijímateľa;
p)	pri výstavbe diel sa v súčinnosti so zastupiteľským úradom SR zúčastňuje na kontrolných dňoch a preberacom konaní, alebo touto úlohou poverí technického konzultanta;
q)	pri ukončení výkonu funkcie odovzdáva splnomocnencovi pre ODA protokol o stave v čerpaní prostriedkov finančného memoranda a jednotlivých projektov realizovaných FCU/IA.

Článok 9
Zodpovednosť pracovníka FCU

/1/	Pracovník FCU zodpovedá v plnom rozsahu riaditeľovi FCU za správnu a odbornú implementáciu projektu, resp. časti projektu v súlade s jeho špecifikáciou. 
/2/	Pracovník FCU zodpovedá za nasledovné úlohy:
a)	spolupracuje s riaditeľom FCU pri administratívnom a finančnom riadení projektov v rámci príslušnej prijímateľskej organizácie;
b)	definovanie detailov projektu a vypracovávanie špecifikácie projektu v súlade s finančným memorandom;
c)	podieľanie sa na príprave twinningovej zmluvy;
d)	v spolupráci s riaditeľom FCU za prípravu dokumentácie k výberovému konaniu vrátane hodnotiacich kritérií pre vyhlásenie výberového konania a pri príprave zmluvy s kontraktorom;
e)	odsúhlasovanie vecnej stránky faktúr predložených kontraktorom prostredníctvom riaditeľa FCU;
f)	odsúhlasovanie správnosti a vecného plnenia zmlúv podľa jednotlivých predkladaných správ zo strany kontraktora.

Článok 10
Zodpovednosť zastupiteľského úradu SR v krajine príjemcu
/1/	Zastupiteľský úrad SR v krajine príjemcu sa spolupodieľa na vypracovaní Stratégie pomoci krajine v súlade s článkom 14, bod 1, 2 a 3 Smernice.
/2/	Vedúci zastupiteľského úradu SR v krajine príjemcu alebo ním poverený diplomatický zamestnanec na základe vyrozumenia ministerstva uskutočňuje v spolupráci s implementačnou agentúrou a kontraktorom alebo konečným prijímateľom monitorovanie a hodnotenie priebehu a realizácie projektu za účasti príslušného orgánu krajiny príjemcu. 
/3/	V prípade, že v krajine pôsobenia zastupiteľského úradu je umiestnený splnomocnenec pre komponent, poskytuje mu zastupiteľský úrad adekvátnu súčinnosť v rámci plnenia jeho úloh a možností ZÚ.

Tretia časť
Postup pri poskytovaní oficiálnej rozvojovej pomoci

Článok 11
Strednodobá koncepcia ODA

/1/ 	Pri stanovení základných rámcov poskytovania slovenskej ODA splnomocnenec pre ODA v spolupráci so zainteresovanými ústrednými orgánmi štátnej správy, mimovládnymi organizáciami a ZÚ SR pripraví Strednodobú koncepciu oficiálnej rozvojovej pomoci. 
/2/	Strednodobú koncepciu ODA schvaľuje vláda SR na 5-ročné obdobie, definuje hlavné ciele, princípy, teritoriálne a sektorálne priority, ako aj rámec spolupráce s donorskou komunitou v oblasti oficiálnej rozvojovej pomoci.

Článok 12
Indikatívny národný program ODA

/1/ 	Splnomocnenec pre ODA v spolupráci so splnomocnencami pre komponent pripraví do konca februára príslušného kalendárneho roka Indikatívny národný program ODA na nasledujúci rok, ktorý vychádza najmä z:
a)	Strednodobej koncepcie ODA;
b)	výhľadu o poskytovaní ODA, ktorý bol schválený uzn. vlády SR č. 332/2002 bod C1;
c)	možností a dostupných technických a finančných kapacít SR;
d)	stanoviska SBIS (ministerstvo) a zastupiteľského úradu SR v krajine príjemcu;
e)	stanoviska členov Koordinačného výboru pre ODA.

/2/ 	IP pomoci obsahuje:
a)	zoznam prioritných krajín, ktorým je pomoc poskytovaná;
b)	indikatívny rozpis finančných alokácií pre jednotlivé vybrané krajiny v členení podľa komponentov Národného programu ODA;
c)	indikatívny rozpis finančných alokácií pre iné komponenty;
d)	návrh jednotlivých implementačných agentúr, ktoré budú rozvojovú pomoc pre vybrané komponenty administratívne a finančne realizovať.

/3/ 	Po prerokovaní Indikatívneho národného programu ODA v CC a jeho schválení vedením ministerstva si vedúci úradu ministerstva podľa Indikatívneho národného programu ODA uplatní rozpočet na oficiálnu rozvojovú pomoc na nasledujúci rok.

Článok 13
Národný program ODA

/1/ 	Splnomocnenec pre ODA, spolu so splnomocnencami pre komponent a za súčinnosti odborných útvarov ministerstva pripravia najneskôr do decembra príslušného kalendárneho roka, predchádzajúceho kalendárnemu roku, v ktorom bude rozpočet uplatnený Národný program ODA, vychádzajúc z:
a)	Indikatívneho národného programu ODA;
b)	CSP, ak bola pre niektoré teritórium vypracovaná;
c)	realizácie a výsledkov implementácie projektov financovaných z predchádzajúcich Národných programov ODA;
d)	možností donorskej spolupráce a koordinácie v príslušnej krajine;

/2/	Národný program ODA je komplexný dokument, ktorý spája ciele zahraničnej politiky Slovenskej republiky s jej predstavami a zámermi v rozvojovej spolupráci a stanovuje spôsob, akým si SR vytvára vzťah s krajinami príjemcov. Stanovuje výšku ročného záväzku SR na rozvojovú spoluprácu, formu spolupráce s inými donormi a implementáciu jednotlivých komponentov.

/3/	Národný program ODA schvaľuje vláda SR na obdobie 1 roka a obsahuje:

a)	rozpis finančných alokácií pre jednotlivé komponenty ODA;
b)	schválené implementačné agentúry pre jednotlivé komponenty;
c)	zoznam finančných memoránd, ktoré budú uzatvorené pre jednotlivé komponenty.

Článok 14
Stratégia pomoci pre krajinu

/1/ 	Pre krajinu, pre ktorú výška podpory podľa Indikatívneho národného programu ODA presiahne ekvivalent 1 mil. USD, bude najneskôr do decembra príslušného kalendárneho roka, predchádzajúceho kalendárnemu roku, v ktorom bude alokovaný rozpočet uplatnený, vypracovaná Stratégia pomoci pre krajinu. CSP vypracuje ministerstvo v spolupráci so splnomocnencom pre ODA a zastupiteľským úradom SR v príslušnej krajine.

/2/	CSP je schvaľovaná na základe dohody medzi ministerstvom a príslušným orgánom krajiny príjemcu. Uvedený dokument je konzistentný s plánmi a prioritami krajiny príjemcu a definuje implementačnú stratégiu poskytnutia rozvojovej pomoci SR pre naplnenie cieľov, ktoré sú stanovené v plánoch krajiny príjemcu. Je základom politického dialógu medzi SR, krajinou príjemcu a inými donormi. 

/3/ 	Stratégia pomoci pre krajinu:
a)	analyzuje politický, ekonomický a inštitucionálny stav v krajine príjemcu, rozsah prebiehajúcej rozvojovej spolupráce a skúsenosti iných donorov;
b)	definuje programovú orientáciu, ktorá vychádza z:
-	analýzy plánov a priorít krajiny príjemcu;
-	potenciálu a možností SR;
-	regulačného a procedurálneho rámca pri poskytovaní pomoci v SR;
-	programových aktivít iných donorov;
-	celosvetových rozvojových cieľov
c)	stanovuje výsledky, ktoré je želateľné prostredníctvom poskytnutej ODA dosiahnuť;
d)	potvrdzuje záujem SR a krajiny príjemcu na spoločne odsúhlasenej stratégii a na riadení programových aktivít počas stanoveného časového obdobia;
e)	zabezpečuje pravidelnú revíziu a úpravu programovej orientácie, ak monitorovanie výkonových indikátorov vzhľadom na základné údaje naznačuje potrebuje takejto zmeny;
f)	je zameraná na minimálne 3 - ročné obdobie poskytovania ODA;

/4/ 	CSP neobsahuje zmluvné záväzky.
Článok 15
Všeobecná dohoda o rozvojovej spolupráci

/1/ 	Po schválení Národného programu ODA vládou SR, splnomocnenec pre ODA pripraví za súčinnosti odborných útvarov ministerstva, ZÚ SR v krajine príjemcu a zástupcov krajiny príjemcu všeobecnú dohodu o rozvojovej spolupráci medzi SR a vybranou krajinou príjemcu (ďalej len „všeobecná dohoda“).

/2/	Všeobecná dohoda sa uzatvára s krajinou, pri ktorej výška podpory na jeden rok presiahne ekvivalent 1 mil. USD.

/3/	Všeobecná dohoda sa uzatvára aj s implementačnou agentúrou, ktorá je subjektom medzinárodného práva, alebo ktorej bude na základe Národného programu ODA zverená administratívna a finančná realizácia niektorého komponentu Národného programu ODA.

/4/	Všeobecná dohoda má viacročnú platnosť a obsahuje najmä:

a)	preambulu, v ktorej je vyjadrený politický záujem subjektov podieľať sa spoločne na realizácii oficiálnej rozvojovej pomoci a stanovený účel dohody;
b)	záväzky a zodpovednosť jednotlivých subjektov;
c)	spôsob realizácie ODA;
d)	časové obdobie trvania všeobecnej dohody;
e)	ustanovenie, ktorým sa upravuje poskytovanie finančných prostriedkov z Národného programu ODA na základe finančných memoránd;
f)	ustanovenie o platnosti internej legislatívy SR pre financovanie a účtovanie prostriedkov poskytnutých z Národného programu ODA; 
g)	ustanovenie o poskytnutí prostriedkov pre prioritné krajiny podľa Strednodobej koncepcie ODA a napĺňaní cieľov Strednodobej koncepcie ODA, ak sa všeobecná dohoda uzatvára s implementačnou agentúrou;
h)	ustanovenie, na ktorého základe majetok zakúpený z finančných prostriedkov Národného programu ODA v rámci jednotlivých projektov je majetkom Slovenskej republiky až do skončenia projektu;
i)	ustanovenie o twinningových pozíciách, ak sa všeobecná dohoda uzatvára s implementačnou agentúrou;
j)	spôsob použitia Loga.
/5/ 	Všeobecná dohoda s krajinou príjemcu podľa možnosti obsahuje ustanovenie, podľa ktorého dane, clá a dovozné poplatky nesmú byť hradené z prostriedkov Národného programu ODA.

Článok 16
Finančné memorandum 

/1/ 	Ministerstvo pripraví na základe Národného programu ODA finančné memorandá o poskytnutí finančných prostriedkov a implementácií komponentu Národného programu ODA najneskôr do konca mája príslušného kalendárneho roka, v ktorom sa Národný program ODA bude realizovať.

/2/	Finančné memorandum o poskytnutí finančných prostriedkov a implementácii komponentu Národného programu ODA sa  uzatvára  medzi   splnomocnencom  pre  ODA a zástupcom krajiny príjemcu, alebo zástupcom implementačnej agentúry. Ustanovuje práva a povinnosti pri realizácii projektov v rámci komponentu Národného programu ODA.

/3/ 	Finančné memorandum sa uzatvára spravidla na obdobie 1 až 3 rokov.

/4/	Finančné memorandum nie je medzinárodnou zmluvou. 

/5/	Finančné memorandum obsahuje:
a)	základné údaje o komponente a výšku podpory;
b)	zodpovednosti splnomocnenca pre ODA a krajiny príjemcu, alebo IA;
c)	podrobné ustanovenia o administratívnom, finančnom a technickom riadení komponentu;
d)	podmienky presunu prostriedkov z účtu ministerstva na účet IA;
e)	pravidlá pre hospodárenie s prostriedkami Národného programu ODA;
f)	pravidlá pre monitorovanie a podávanie správ;
g)	pravidlá pre účtovanie a audit;
h)	pravidlá pre realokáciu prostriedkov, vrátane úrokov na účtoch Národného programu ODA v súlade so zákonom 303/1995 Z. z. o rozpočtových pravidlách;
i)	ustanovenie o platnosti tejto Smernice pre použitie finančných prostriedkov podľa finančného memoranda; 
j)	ustanovenie o právomoci splnomocnenca pre ODA menovať členov výberovej komisie pre komponent Národného programu ODA a o majorite ministerstva v tejto komisii;
k)	záväzok o vytvorení a financovaní pozície splnomocnenca pre komponent menovaného ministerstvom, ak sa finančné memorandum uzatvára s implementačnou agentúrou; 
l)	ustanovenie, ktorým je za riaditeľa FCU menovaný splnomocnenec pre komponent, ak sa finančné memorandum podpisuje s Rozvojovým programom OSN ako implementačnou agentúrou;
m)	ustanovenie o oznamovacej povinnosti kontraktora a konečného príjemcu pomoci voči zastupiteľskému úradu SR v krajine príjemcu o realizácii projektu alebo iných súvisiacich aktivitách, ak sa finančné memorandum podpisuje s implementačnou agentúrou;
n)	v prílohe popis projektového cyklu a jeho riadenie, ak sa finančné memorandum uzatvára s implementačnou agentúrou.

Článok 17
Projekty a rozvojové aktivity

/1/	Žiadosti o poskytnutie finančných prostriedkov z Národného programu ODA na projekty a iné rozvojové aktivity sa predkladajú FCU alebo príslušnej implementačnej agentúre.
/2/	Ak všeobecná dohoda o rozvojovej spolupráci nestanoví inak, žiadateľmi o poskytnutie finančných prostriedkov z Národného programu ODA môžu byť iba slovenské subjekty. 
/3/ 	Každý projekt Národného programu ODA je podpísaný splnomocnencom pre komponent a riaditeľom odboru ministerstva, ktorý je disponentom účtu na ODA.

Štvrtá časť
Financovanie Národného programu ODA

Článok 18
Zdroje financovania Národného programu ODA
/1/ Komponenty Národného programu ODA sú financované zo zdrojov:
a)	štátneho rozpočtu prostredníctvom rozpočtovej kapitoly Ministerstva zahraničných vecí SR, 
b)	príslušných subjektov krajiny príjemcu tvoriacich verejný rozpočet (ústredných orgánov štátnej  správy,  a iných), 
c)	konečného prijímateľa, v prípade, že to nie je žiaden zo subjektov tvoriacich verejný rozpočet.

Článok 19
Podpora v rámci Národného programu ODA

/1/	Podpora v rámci Národného programu ODA zahŕňa oblasti činností stanovené Smernicou pre štatistické výkazníctvo Výboru pre rozvojovú pomoc OECD, schválenej uznesením vlády SR č. 332/2002, pričom konečná zodpovednosť za obsahovú náplň Národného programu ODA zostáva na ministerstve.
/2/	Národný program ODA má dve hlavné priority – budovanie inštitúcií a investície vrátane technickej spolupráce.
/3/	Budovanie inštitúcií pomáha krajinám príjemcov pri vytváraní štruktúr a stratégií, rozvoji ľudských zdrojov a pri vytváraní predpokladov potrebných pre posilnenie ekonomickej, riadiacej a sociálnej kapacity inštitúcií.
/4/	Investičná pomoc zahŕňa predovšetkým činnosti, zamerané na zvýšenie investičnej vybavenosti krajín príjemcov. Zahŕňa príspevky na miestne a opakujúce sa náklady a technickú spoluprácu súvisiacu s investíciami.
/5/	Finančná pomoc je poskytovaná aj vládnym a mimovládnym organizáciám zabezpečujúcim fungovanie demokracie, dodržiavanie ľudských práv a práv menšín a prispievajúcim k posilneniu občianskej spoločnosti.
/6/	V prípade, ak príspevok z Národného programu ODA má byť poskytnutý konečnému príjemcovi alebo kontraktorovi na podnikanie alebo v súvislosti s ním, splnomocnenec pre komponent požiada Úrad pre štátnu pomoc v súlade so zákonom č. 231/1999 Z. z. o štátnej pomoci v znení neskorších predpisov o schválenie poskytnutia štátnej pomoci a následne informuje riaditeľa FCU alebo zástupcu IA. 

Článok 20
Rozsah a forma podpory

/1/	Alokácia podpory z Národného programu ODA sa poskytuje v závislosti od absorbčnej kapacite krajiny, kvalite a počte pripravovaných projektov v rámci programu.
/2/	Podpora z Národného programu ODA má formu nenávratnej priamej pomoci.
/3/	Rozsah financovania z Národného programu ODA môže dosiahnuť 100 % výdavkov na časť projektu budovania inštitúcií a 90 % výdavkov na investičnú časť projektu ak to podpísané finančné memorandum nestanovuje inak. 
/4/	Konečné rozhodnutie o výške finančnej podpory z Národného programu ODA pre jednotlivé projekty je v kompetencii ministerstva.

Článok 21
Rozsah, forma a zdroje spolufinancovania

/1/	Všetky investičné projekty musia byť spolufinancované zo  zdrojov krajiny príjemcu minimálne vo výške 10 % z celkových investičných nákladov projektu, pokiaľ to finančné memorandum nestanovuje inak. 
/2/	Spolufinancovanie projektov Národného programu ODA zo  zdrojov krajiny príjemcu predstavuje financovanie z verejného rozpočtu, zo zdrojov iných donorov a zo zdrojov konečného prijímateľa (vlastné zdroje, úvery finančných inštitúcií), v prípade, že nie je subjektom verejného rozpočtu. 
	
Článok 22
Záväzné prehlásenie konečného prijímateľa 
o zabezpečení spolufinancovania projektu

/1/	Záväzné prehlásenie o zabezpečení spolufinancovania vydáva konečný prijímateľ.
/2/	Záväzné prehlásenie obsahuje výšku finančného príspevku konečného prijímateľa podieľajúceho sa na spolufinancovaní projektu, predmet financovania, časový harmonogram a spôsob úhrady podielov, ako aj záväzok tohto subjektu na zabezpečenie úhrady svojho podielu v čase realizácie projektu.
/3/	Záväzné prehlásenie je prílohou návrhu projektu predkladaného IA. 

Článok 23
Účty Národného programu ODA

/1/	Financovanie Národného programu ODA sa uskutočňuje prostredníctvom účtov implementačnej agentúry vedených v SKk.
/2/ 	Implementačná agentúra si ku každému finančnému memorandu zriaďuje osobitný účet. Účty IA slúžia na prijatie finančných prostriedkov ministerstva a na ich prevod na účty kontraktorov, prípadne konečných prijímateľov v súlade so zmluvou uzatvorenou medzi IA a kontraktorom, prípadne konečným prijímateľom.
/3/	Analytická evidencia jednotlivých finančných transakcií na účtoch sa uskutočňuje prostredníctvom systému odsúhlaseného medzi ministerstvom a IA, ktorý umožňuje sledovanie každého projektu.
/4/	Pripísané úroky k účtu tvoria dodatočný finančný zdroj pre účely štátneho rozpočtu.
/5/	Bankové poplatky za vedenie účtu pre implementačnú agentúru sa hradia z účtu pre implementačnú agentúru, v ktorého rámci vznikli. 
/6/	Dane z úrokov vzniknutých na účte pre implementačnú agentúru sa hradia z finančného memoranda, ku ktorému bol účet zriadený.
/7/ Oprávnenie disponovať s finančnými prostriedkami účtu implementačnej agentúry má zástupca IA, operácie na účtoch schvaľuje svojim podpisom zástupca IA. 

Článok 24
Účtovníctvo implementačnej agentúry
/1/	Implementačná agentúra (ako účtovná jednotka alebo súčasť účtovnej jednotky) zabezpečí vedenie oddeleného podvojného účtovníctva vrátane analytickej evidencie, ktoré zachytia všetky finančné operácie na účtoch pre IA pre jednotlivé finančné memorandá týkajúce sa Národného programu ODA a projektov. 
/2/	V účtovnom systéme musia byť záznamy všetkých platieb rozlíšené podľa projektu a mena majiteľa účtu. 
/3/	Osoba poverená vedením účtovníctva nesmie vykonávať činnosti riaditeľa IA.
/4/	Implementačná agentúra (ako účtovná jednotka alebo súčasť účtovnej jednotky) zabezpečí povinnosti účtovnej jednotky vyplývajúce zo zákona č. 431/2002 Z.z.. o účtovníctve. IA je povinná účtovať o stave a pohybe majetku a záväzkov súvisiacich s finančnými prostriedkami Národného programu ODA.

Článok 25
Prevody finančných prostriedkov ministerstva

/1/	Prevody finančných prostriedkov ministerstva môžu byť vo forme preddavku, priebežnej a záverečnej platby v súlade s finančným memorandom.
/2/	Prevod finančných prostriedkov ministerstva na účty pre implementačné agentúry sa uskutočňuje v súlade s finančným memorandom na základe žiadosti IA o prevod finančných prostriedkov ministerstva. 
/3/  Žiadosť o prevod obsahuje:
a)	základné údaje o komponente,
b)	informácie o bankových účtoch,
c)	informácie o pohybe finančných prostriedkov ak ide o priebežnú a záverečnú platbu,
d)	údaje o úroku a bankových poplatkoch, 
e)	zoznam priložených dokladov, 
f)	prehlásenie o výdavkoch, ktoré vykazuje kumulatívne záväzky a vyplatenú čiastku podľa komponentu, projektu a podprojektu ako spojenie medzi rozpočtom finančného memoranda a skutočnými platbami ak ide o priebežnú a záverečnú platbu,
g)	výšku žiadaných prostriedkov,
h)	podpisy zástupcu IA a splnomocnenca pre komponent.
/4/	Finančné prostriedky ministerstva sa z jeho účtov prevádzajú v Sk na účty implementačných agentúr v súlade s finančným memorandom. 

Článok 26
Prevod finančných prostriedkov ministerstva z účtu IA 
na účet kontraktora, prípadne konečného prijímateľa

/1/	Finančné prostriedky ministerstva môže IA previesť kontraktorovi/konečnému prijímateľovi až po preukázaní, že kontraktor/konečný prijímateľ dodržal všetky podmienky stanovené v zmluve medzi IA a kontraktorom/konečným prijímateľom. 
/2/	Finančné prostriedky ministerstva prevádza IA na základe príkazu na úhradu, zástupca IA v súlade s podpisovým vzorom. Príkaz na úhradu obsahuje informácie: číslo účtu platiteľa, číslo účtu príjemcu, mena, suma, identifikácia platiteľa, identifikácia príjemcu, banka príjemcu, špecifikácia platby, dátum, meno kontaktnej osoby, podpisy oprávnených osôb.
/3/	Prevod finančných prostriedkov sa uskutočňuje v Sk podľa podmienok stanovených v príslušnej zmluve s kontraktorom/konečným prijímateľom, ak nie je vo všeobecnej dhode upravené inak. 
/4/	Bankové poplatky za vedenie účtu a dane z úrokov vzniknutých na účte kontraktora/konečného prijímateľa hradí kontraktor/konečný príjemca. Účet je vedený v banke, ktorú si určí kontraktor/konečný prijímateľ.
/5/	Pripísané úroky na účte kontraktora/konečného prijímateľa sú zdrojom kontraktora/konečného prijímateľa. 
/6/	Zodpovednosť za správne vyplatenie prostriedkov ministerstva z účtu IA na účet kontraktora/konečného prijímateľa nesie zástupca IA. 

Článok 27
Nakladanie s nevyčerpanými prostriedkami

/1/	IA predkladá ministerstvu po skončení finančného memoranda rozpis všetkých bankových operácií s vykázaným zostatkom na účte výpisom z účtu banky, ktorý bude obsahovať aktuálny stav a všetky pohyby na účte.
/2/	Nevyčerpané prostriedky vráti IA bezodkladne na účet ministerstva, ak nie je vo finančnom memorande stanovené inak.
/3/	Nepoužité finančné prostriedky bežného roka na financovanie Národného programu ODA zo štátneho rozpočtu pre príslušný rok prevedie, v súlade so zákonom č. 303/1995 Z. z. o rozpočtových pravidlách v znení neskorších predpisov, ministerstvo v decembri bežného roka na osobitný bežný účet dofinancovania programov vedený v NBS.

Článok 28
Dokumentácia finančného hospodárenia

/1/	Implementačné agentúry a FCU vedú evidenciu všetkých prevodov v prospech vykonávania jednotlivých projektov v rámci finančných memoránd Národného programu ODA. 
/2/	Subjekty Národného programu ODA zapojené do hospodárenia s finančnými prostriedkami na realizácii programu sú povinné prípravu a realizáciu projektov a ich výsledkov priebežne dokumentovať. 
/3/	Dokumentácia sa vedie v písomnej a elektronickej podobe za podmienok zabezpečenia jej obnoviteľnosti v prípade poruchy alebo havárie elektronického informačného systému.
/4/	Dokumentácia k hospodáreniu s finančnými prostriedkami Národného programu ODA sa uschováva minimálne po dobu piatich rokov od poslednej platby pre projekt. Týmto nie sú dotknuté ustanovenia zákona č. 563/1991 Z.z. o účtovníctve v znení neskorších predpisov o úschove účtovných písomností.

Článok 29
Nezrovnalosti a vrátenie prostriedkov

/1/	Za nezrovnalosť sa považuje akékoľvek porušenie ustanovení tejto Smernice, záväzných medzinárodných zmlúv, finančných memoránd a legislatívy SR vzťahujúcej sa na Národný program ODA vyplývajúce z nesprávneho konania, nedbanlivosti alebo z neoprávnene použitých, prípadne nesprávne vyplatených finančných prostriedkov v rámci Národného programu ODA.
/2/	Za neoprávnene použité finančné prostriedky sa považujú finančné prostriedky, ktoré boli použité tak, ako je definované v § 47 ods. 1 zákona NR SR č. 303/1995 Z.z. o rozpočtových pravidlách a ktoré neboli použité na oprávnené výdavky uvedené vo finančnom memorande. 
/3/	Odvod za neoprávnene použité alebo zadržané finančné prostriedky Národného programu ODA, vrátane prostriedkov na spolufinancovanie, a penále ukladá a vymáha príslušná Správa finančnej kontroly alebo ministerstvo v súlade s § 47 a §47a) zákona č. 303/1995 Z. z. o rozpočtových pravidlách v znení neskorších predpisov. 
/4/	Za vrátenie neoprávnene použitých finančných prostriedkov ministerstvu zodpovedá IA v súlade s § 47a ods. 2 cit. zákona a s finančným memorandom.
/5/	Nesplnenie povinností stanovených v zmluvných vzťahoch a Smernici je dôvodom, aby subjekt, ktorý porušil svoje povinnosti, finančné prostriedky vrátil. 
/6/	Subjekt uvedený v bode 1 tohto článku okamžite vracia finančné prostriedky subjektu, ktorý mu ich poskytol. Penále za neoprávnené použité finančné prostriedky Národného programu ODA je príjmom štátneho rozpočtu.
/7/	O neoprávnene použitých finančných prostriedkoch a iných nezrovnalostiach je splnomocnenec pre komponent povinný bezodkladne informovať splnomocnenca pre ODA, ktorý informuje ministerstvo. Splnomocnenec pre komponent a splnomocnenec pre ODA sú súčasne povinní zabezpečiť:
a)	opatrenia potrebné na odstránenie problémov vzniknutých z neoprávnene použitých finančných prostriedkov v súlade s finančným memorandom;
b)	určenie osobnej zodpovednosti za neoprávnene použité finančné prostriedky;
c)	bezodkladné vrátenie celkovej sumy neoprávnene použitých finančných prostriedkov.

Článok 30
Opatrenia pri zistených nezrovnalostiach 
u kontraktora alebo konečného prijímateľa

/1/	Prípadné zistenie nezrovnalostí alebo neschopnosť uplatniť požadované nápravné opatrenia môžu mať za následok zníženie, pozastavenie alebo zrušenie pomoci pre dotknutý projekt zo strany IA, alebo požiadavku na vrátenie vyplatených čiastok. 
/2/	Opatrenia pri nezrovnalostiach môžu byť:
a)	zadržanie platieb;
b)	vypovedanie zmluvy s kontraktorom a povinnosť vrátenia celkovej sumy;
c)	vylúčenie z podporného systému Národného programu ODA;
d)	podanie podnetu na začatie trestno-právneho a správneho konania.
/3/	Opatrenia vymenované v bode 2 a) až d) sú uplatňované implementačnou agentúrou, pričom odvod neoprávnene použitých alebo zadržaných prostriedkov vymáha príslušná správa finančnej kontroly. Opatrenie uvedené v bode 2 a) môže uplatňovať tiež splnomocnenec pre ODA voči implementačnej agentúre. 
/4/	Subjekty postihnuté opatreniami v bode 2 a) až c) sa môžu písomne odvolať do 14 dní voči týmto opatreniam u subjektov, ktoré tieto opatrenia uplatnili. 

Piata časť
Monitorovanie, finančná kontrola a audit pri čerpaní a hospodárení 
s finančnými prostriedkami Národného programu ODA

Článok 31
Monitorovanie čerpania a využívania finančných prostriedkov
/1/  Splnomocnenec pre ODA a ministerstvo zodpovedá za nasledovné úlohy:
a)	monitorovanie činnosti implementačných agentúr a FCU;
b)	monitorovanie zadávacích podmienok a kritérií pre výber jednotlivých projektov v rámci finančného memoranda s naplňaním cieľov stanovených v CSP;
c)	predkladanie monitorovacích správ o realizácii Národného programu ODA v štandardnom formáte ministerstvu dvakrát ročne;
d)	predkladanie správ CC.
/2/	Pri monitorovaní čerpania a využívania finančných prostriedkov Národného programu ODA implementačné agentúry zodpovedajú za nasledovné úlohy:
a)	monitorovanie stavov a obratov na účtoch pre IA a platieb podľa jednotlivých projektov;
b)	v spolupráci so zastupiteľským úradom SR a  konečným prijímateľom priebežné monitorovanie pomoci, vecné využívanie finančných prostriedkov vo väzbe na plnenie a zaistenie cieľa projektu, a to najmä ich predmet a harmonogram;
/3/	Pri monitorovaní čerpania a využívania finančných prostriedkov Národného programu ODA splnomocnenec pre komponent zodpovedá za predkladanie monitorovacích správ o realizácii príslušného finančného memoranda Národného programu ODA v štandardnom formáte splnomocnencovi pre ODA dvakrát ročne.

Článok 32
Pravidlá a subjekty finančnej kontroly
/1/	Príslušný finančný kontrolný orgán vykoná primeranú finančnú kontrolu hospodárenia s finančnými prostriedkami pri realizácii Národného programu ODA v súlade s ustanoveniami finančného memoranda a príslušnými právnymi predpismi SR. 
/2/	Na vykonávaní finančnej kontroly sa v rámci finančného, technického a administratívneho riadenia programu podieľajú:
a)	kontrolné útvary ministerstva;
b)	kontrolné útvary, prípadne zamestnanci organizačných útvarov jednotlivých implementačných agentúr, s ktorých činnosťou kontrolované finančné operácie súvisia;
c)	kontrolné útvary v organizácii konečného prijímateľa pomoci Národného programu ODA;
d)	Správa finančnej kontroly;
e)	Najvyšší kontrolný úrad SR;
/3/	V prípade, ak príspevok zo štátneho rozpočtu bol poskytnutý konečnému príjemcovi alebo kontraktorovi na podnikanie alebo v súvislosti s ním, Úrad pre štátnu pomoc je oprávnený u poskytovateľa kontrolovať poskytnutie štátnej pomoci v súlade so zákonom č. 231/1999 Z. z. o štátnej pomoci v znení neskorších predpisov. Na tento účel je Úrad pre štátnu pomoc oprávnený overiť si potrebné skutočnosti aj v implementačnej agentúre a u konečného prijímateľa. Ak je poskytovateľom príspevku zo štátneho rozpočtu Ministerstvo financií SR, je u konečného príjemcu alebo kontraktora oprávnené vykonať kontrolu v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov.

Článok 33
Predmet finančnej kontroly
/1/	Finančnou kontrolou sa pre účely tejto Smernice rozumie súhrn činností, ktorými sa overuje: 
a)	splnenie podmienok na poskytnutie finančných prostriedkov štátneho rozpočtu na financovanie projektov Národného programu ODA v zmysle zákona č. 303/1995 Z.z. o rozpočtových pravidlách v znení neskorších predpisov a medzinárodných zmlúv;
b)	hospodárenie s finančnými prostriedkami štátneho rozpočtu na financovanie projektov Národného programu ODA v zmysle zákona č. 303/1995 Z.z. o rozpočtových pravidlách v znení neskorších predpisov, medzinárodných zmlúv a finančných memoránd so zameraním na ich účelovosť, hospodárnosť, efektívnosť a účinnosť ich použitia. 
/2/	Predmetom finančnej kontroly je overenie:
a)	dodržiavania ustanovení právnych predpisov (najmä zákona č. 278/1993 Z. z. o správe majetku štátu v znení neskorších predpisov, zákona č. 431/2002 Z.z. o účtovníctve a zákona č. 303/1995 Z. z. o rozpočtových pravidlách v znení neskorších predpisov);
b)	účtov, na ktorých sú vedené finančné prostriedky ministerstva a ďalšie zdroje spolufinancovania, a operácie na týchto účtoch;
c)	či je platba v súlade s uzatvorenou zmluvou a právnym poriadkom SR;
d)	či sú vykonané platby správne, úplne a včas zaznamenané v účtovníctve;
e)	či sú dokumenty predkladané včas a vo forme stanovenej predpismi;
f)	súladu údajov vo finančných výkazoch, účtovníctva a dokumentácie finančného hospodárenia;
g)	dodržiavanie pravidiel a postupov výberových konaní a zadávaní zákaziek stanovených v normách SR a implementačnej agentúry;
h)	technických skutočností, na ktorých sú založené platby v prospech kontraktora (kvalita a charakteristika produktu, dátum dodania a ďalšie kontroly a inšpekcie technického charakteru na mieste);
i)	ďalších skutočností, ktoré sú predmetom kontroly orgánmi uvedenými v článku 32;
j)	či je evidencia majetku správne, úplne a včas zaznamenávaná v účtovníctve alebo v operatívnej evidencii.

Článok 34
Audit
/1/	Audit v implementačných agentúrach vykonávajú externí audítori v súlade s finančným memorandom a zákonom č. 39/1993 Z. z. o Najvyššom kontrolnom úrade v znení neskorších predpisov a vnútorní audítori implementačných agentúr v súlade so zákonom o finančnej kontrole a vnútornom audite a podľa interných smerníc implementačnej agentúry raz ročne. Externí a interní audítori sú povinní zasielať informácie o zistených nezrovnalostiach splnomocnencovi pre ODA.
/2/ Po ukončení projektu Národného programu ODA sa uskutoční externý audit projektu, na ktorý sú v rámci finančného rozpočtu projektu vyčlenené primerané prostriedky. 
/3/ Auditom sa hodnotí: 
a)	dodržiavanie rozpočtu projektu auditovaného subjektu;
b)	či údaje v účtovnej závierke auditovaného subjektu zodpovedajú skutočnému stavu majetku a záväzkov, zdrojov financovania a hospodárenia s majetkom;
c)	dodržiavanie všeobecne záväzných právnych predpisov pri finančnom riadení a iných činnostiach auditovaného subjektu;
d)	metodické postupy implementačných agentúr a ich dodržiavanie;
e)	či je zabezpečené vykonávanie finančných kontrol v súlade so zákonom o finančnej kontrole a vnútornom audite;
f)	uchovávanie a zabezpečenie dokumentácie vedenej auditovaným subjektom. 
/4/ 	Prehľady zistení v podobe ročných správ o činnosti externých a vnútorných audítorov a o výsledku finančných kontrol pripravuje splnomocnenec pre komponent v spolupráci s implementačnou agentúrou a sú zasielané ministerstvu.

Šiesta časť
Majetok nadobudnutý v rámci Národného programu ODA

Článok 35
Majetok nadobudnutý v rámci projektov Národného programu ODA
/1/	Majetok zakúpený z finančných prostriedkov Národného programu ODA v rámci jednotlivých projektov je majetkom Slovenskej republiky až do skončenia projektu a je ho možné používať len na účely, ktoré sú špecifikované v podmienkach zadania projektu, v ktorého rámci bol majetok dodaný. V období trvania projektu implementačná agentúra vedie prehľad o majetku a informuje splnomocnenca pre komponent.
/2/	Na majetok nadobudnutý z finančných prostriedkov Národného programu ODA sa počas realizácie projektu vzťahujú rovnaké práva a povinnosti konečného prijímateľa k majetku, tak ako v prípade majetku štátu.
/3/	Počas trvania projektu je IA povinná viesť majetok v operatívnej evidencii a v účtovníctve podľa osobitného predpisu. 
/4/	Počas trvania projektu je konečný prijímateľ povinný viesť majetok v operatívnej evidencii a v účtovníctve podľa osobitného predpisu. 
/5/	Po ukončení projektu IA predkladá konečnému prijímateľovi zmluvu, na ktorej základe sa prevedie vlastníctvo k predmetnému majetku Slovenskej republiky zastúpenej implementačnou agentúrou na konečného prijímateľa. 
/6/	Konečný prijímateľ fyzicky prekontroluje stav užívaného majetku, či zodpovedá údajom uvedeným v príslušnej zmluve, schvaľuje a podpisuje zmluvu.

Siedma časť
Záverečné ustanovenie

Článok 36
Účinnosť
/1/  Táto Smernica nadobúda účinnosť dňom schválenia vládou SR.